**Bilag 8 Aftale om Agilt Forløb**

**Indholdsfortegnelse**

[1 Indledning 5](#_Toc486878180)

[2 Den Agile Leverances udførelse 5](#_Toc486878181)

[2.1 Leverancens påbegyndelse 5](#_Toc486878182)

[2.1.1 Iværksættelse af en afklarings- og planlægningsfase 5](#_Toc486878183)

[2.1.2 Overordnede vederlags- og tidsestimater 6](#_Toc486878184)

[2.2 Udvikling af Den Agile Leverance 6](#_Toc486878185)

[2.2.1 Udvikling i Sprints 6](#_Toc486878186)

[2.2.2 Afslutning af Sprint 8](#_Toc486878187)

[2.2.3 Afslutning af det Agile Forløb 8](#_Toc486878188)

[3 Ændringer 8](#_Toc486878189)

[3.1 Generelt 8](#_Toc486878190)

[3.1.1 Ændringsanmodninger 8](#_Toc486878191)

[3.1.2 Tvister 8](#_Toc486878192)

[3.2 Agile Ændringer 9](#_Toc486878193)

[3.2.1 Omfattede ændringer 9](#_Toc486878194)

[3.2.2 Dokumentation af ændringer 9](#_Toc486878195)

[3.2.3 Bemyndigelse 9](#_Toc486878196)

[3.3 Egentlige Ændringer 9](#_Toc486878197)

[3.3.1 Generelt 9](#_Toc486878198)

[3.3.2 Omfattede ændringer 9](#_Toc486878199)

[4 Afprøvning 10](#_Toc486878200)

[4.1 Sprint Test 10](#_Toc486878201)

[4.1.1 Tidspunkt for gennemførelse 10](#_Toc486878202)

[4.2 Afprøvning i en overtagelsesprøve 10](#_Toc486878203)

[5 Kundens udtrædelsesadgang 11](#_Toc486878204)

***Vejledning til tilbudsgiver***

*Denne vejledningstekst og øvrige vejledningstekster i bilaget slettes forud for kontraktindgåelse.*

*Herudover er det ikke hensigten, at tilbudsgiver skal foretage yderligere tilføjelser eller ændringer til bilaget. Såfremt tilbudsgiver alligevel foretager tilføjelser eller ændringer, henvises der til udbudsbetingelsernes punkt 9 vedr. evaluering af tilbud, hvoraf det fremgår, at* *det vurderes i hvilket omfang med hvilket indhold, at vilkårstekst, der ikke er markeret som mindstekrav, imødekommes, idet det vurderes positivt, såfremt den angivne vilkårstekst imødekommes, da denne vilkårstekst udtrykker ordregivers forretningsmæssige ønsker til vilkår, som er indeholdt i de enkelte dokumenter. Derudover skal tilbudsgiver være opmærksom på det nedenfor anførte vedrørende mindstekrav.*

***Særlige forhold vedr. mindstekrav og grundlæggende elementer***

*Bilaget indeholder alm. vilkårstekst. En del af denne vilkårstekst kan udgøre mindstekrav. Mindstekrav er angivet i bokse og mærket med ”****mindstekrav****” eller ”[****MK****]”.*

*Sådanne mindstekrav* ***skal*** *opfyldes. Opfyldes et mindstekrav ikke, betragtes tilbuddet som ikke-konditionsmæssigt og vil som følge heraf blive afvist.*

*Tilbudsgiver skal være opmærksom på, at tilføjelser eller ændringer i vilkårstekst kan kollidere med mindstekrav, selv om tilføjelserne eller ændringerne foretages uden for de steder, der er markeret som mindstekrav.*

*Tilbudsgiver skal ligeledes være opmærksom på, at tilføjelser eller ændringer til vilkårstekst kan udgøre ændringer til grundlæggende elementer med den følge, at tilbuddet vil blive afvist som ukonditionsmæssigt.*

*Afvigelser over for vilkårsafsnit i bilaget skal markeres med ændringsmarkering (”Track Changes”) eller på anden måde tydeligt fremhæves.*

*Denne vejledningstekst og øvrige vejledningstekster i bilagene slettes forud for kontraktindgåelse.*

*Bilaget evalueres i overensstemmelse med underkriteriet ”Proces og vedligeholdelses kvalitet”.*

# Indledning

Dette bilag 8 (Aftale om Agilt Forløb) til Kontrakten indeholder en nærmere regulering af Kontraktens Agile forløb, der forløber i aftaler vedrørende videreudvikling (Selvstændige Opgaver til levering efter Overtagelsesdagen).

Med mindre andet eksplicit fremgår af Bilag 8 regulerer bilaget alene de udviklingsmæssige og processuelle forhold vedr. det Agile Forløb. Alle øvrige forhold er reguleret af Kontrakten.

Efter afslutning af det Agile Forløb overgår resultatet heraf til afprøvning i overensstemmelse med Kontraktens almindelige bestemmelser, jf. punkt 4.2 nedenfor.

# Den Agile Leverances udførelse

## Leverancens påbegyndelse

### Iværksættelse af en afklarings- og planlægningsfase

Efter indgåelse af Aftale om Agilt Forløb, iværksætter Parterne i fællesskab en afklarings- og planlægningsfase omfattende alle dele af Den Agile Leverance, hvor det videre forløb for levering af Den Agile Leverance overordnet tilrettelægges.

Parterne er gensidigt forpligtede til aktivt at deltage i afklarings- og planlægningsfasen og til at bidrage til en konstruktiv dialog om den nærmere tilrettelæggelse af det Agile Forløb, herunder tilrettelæggelse af sprints.

Parterne drøfter Kundens Product Backlog for Den Agile Leverance, herunder Kundens prioritering af krav. Det påhviler Kunden løbende at holde Kundens Product Backlog opdateret.

Endvidere gennemgår og præciserer Parterne tidsplanen for Den Agile Leverance og foretager i fællesskab og under Leverandørens styring en planlægning af Den Agile Leverances videre forløb i form af en overordnet plan, herunder Den Agile Leverances indhold af Sprints. Kunden foretager en foreløbig prioritering af krav til det første Sprint, der gennemføres efter afklarings- og planlægningsfasens afslutning.

Parterne foretager en planlægning af det første sprint i overensstemmelse med det i punkt 2.2.1. anførte.

Parterne foretager i fællesskab en vurdering af de risici, der kan have betydning for gennemførelsen, og Leverandøren foretager på baggrund heraf en opdatering af Risikologgen.

Leverandøren fremlægger en detaljeret opdatering af tidsplanen og udarbejder i den forbindelse en plan for de opgaver, som, Parterne har aftalt, skal udføres i Den Agile Leverance.

Kunden skal herefter inden for fem Arbejdsdage skriftligt meddele, om den opdaterede Tidsplan, herunder opdaterede planer, kan godkendes.

### Overordnede vederlags- og tidsestimater

Leverandøren skal i afklarings- og planlægningsfasen på baggrund af dialog med Kunden fastlægge den tidsmæssige udstrækning af Sprints samt Leverandørens ressourcemæssige allokering til gennemførelse af hvert Sprint.

Leverandøren skal ligeledes fastlægge tidsestimater for levering af de enkelte krav på Kundens Backlog.

Leverandørens tidsestimater skal løbende opdateres på baggrund af ny viden, herunder erfaringer fra eventuelle tidligere Sprints. I særdeleshed skal der forud for påbegyndelse af et Sprint, jf. punkt 2.2.1, ske en kvalificering af estimater for krav omfattet af Sprintet.

## Udvikling af Den Agile Leverance

### Udvikling i Sprints

Umiddelbart forinden hver enkelt Sprints påbegyndelse, skal Kunden gennemgå Product Backlog med henblik på prioritering af krav i det forestående Sprint.

Leverandøren skal sikre, at der sker tilstrækkelig afklaring af evt. udeståender samt foretage en estimering af de krav, der er omfattet af det kommende Sprint.

Parterne skal ved planlægningen af det enkelte Sprint bestræbe sig på at udvælgelsen af krav har et omfang, der er realistisk i forhold til den fastlagte periode for afvikling af sprints, Leverandørens tilgængelige ressourcetid og aftalt kvalitet.

På baggrund af Leverandørens estimater og rådgivning afgør Kunden endeligt hvilke krav, der omfattes af det kommende Sprint.

Som led i planlægningen af det kommende Sprint, fastlægger Parterne acceptkriterier til de krav, som er omfattet af det pågældende Sprint. Acceptkriterierne er en detaljering og udfyldning af de af Kunden udarbejdede acceptkriterier. Fastlæggelsen sker i overensstemmelse med retningslinjerne i bilag 10.

Med henblik på at sikre, at Leverandøren kan have et stabilt udviklingsforløb indenfor et Sprint, kan Kunden efter påbegyndelsen af et Sprint alene ændre på indholdet heraf, hvis dette er begrundet i særlige forhold vedr. projektets fremdrift og ressourceforbrug, som Kunden ikke har kunnet påregne forud for påbegyndelsen af Sprintet.

#### Manglende opfyldelse af krav i Sprintet

Det påhviler Leverandøren straks at underrette Kunden, såfremt et eller flere af de af Sprintet omfattede krav ikke forventes at blive opfyldt. Underretningen skal indeholde en nærmere redegørelse for årsagen til den forventede ikke-opfyldelse.

Med mindre Kunden træffer en anden beslutning, indgår ikke-opfyldte krav på ny i Kundens Product Backlog og i planlægningen af de efterfølgende Sprints. Kunden skal herefter foretage en ændret prioritering af de af Den Agile Leverance omfattede krav. Kunden kan beslutte, at et eller flere af de ikke-opfyldte krav bortfalder.

### Afslutning af Sprint

Hver enkelt Sprint afsluttes med Leverandørens demonstration for Kunden af det færdige arbejde samt gennemførelse af en Sprint Test, jf. punkt 4.1.

### Afslutning af det Agile Forløb

Kunden kan til enhver tid beslutte at afslutte det Agile Forløb og lade de godkendte krav overgå til afprøvning i en overtagelsesprøve, jf. punkt 4.2.

Meddelelse om afslutning af det Agile Forløb og overgang til afprøvning kan ske uden varsel. Dog bør Kunden af hensyn til Leverandørens planlægning og opnåelse af et hensigtsmæssigt ressourceforbrug i god tid varsle, at Meddelelse herom forventes.

# Ændringer

## Generelt

### Ændringsanmodninger

I det Agile Forløb kan en ændringsanmodning fremsættes i form af en Agil Ændring, jf. punkt 3.2, eller som en Egentlig Ændring, jf. punkt 3.3.

Den part, der fremsætter en ændringsanmodning, foretager en foreløbig vurdering af, om ændringsanmodningen skal behandles som en Agil Ændring i overensstemmelse med retningslinjerne beskrevet i punkt 3.2, eller som en Egentlig Ændring efter retningslinjerne beskrevet i punkt 3.3. Leverandøren skal uden ugrundet ophold efter modtagelse af ændringsanmodningen meddele Kunden sin vurdering.

### Tvister

Såfremt Paterne er uenige i kategorisering af en ændring, og kan Parterne ikke opnå enighed herom håndteres uenigheden på baggrund af proceduren beskrevet i Kontraktens punkt 28.2. Indtil der er truffet afgørelse om kategorisering af ændringsanmodningen, skal Leverandøren behandle anmodningen som kategoriseret af Kunden.

## Agile Ændringer

### Omfattede ændringer

Ved Agile Ændringer skal forstås ændringer, som ligger inden for rammerne af Den Agile Leverance, herunder:

* Kundens ændrede prioritering af krav i Kundens Product Backlog
* Tilføjelse samt fravalg af Krav i Kundens Product Backlog

### Dokumentation af ændringer

Agile Ændringer skal løbende dokumenteres på skriftligt grundlag i overensstemmelse med de aftalte retningslinjer fastlagt i bilag 10.

### Bemyndigelse

Aftale om Agile Ændringer kan alene indgås af de i Bilag 10 angivne personer.

## Egentlige Ændringer

### Generelt

Aftale om Egentlige Ændringer gennemføres efter proceduren beskrevet i Kontraktens punkt 6.

Der kan i den overordnede tidsplan for Den Agile Leverance være angivet perioder, inden for hvilke Kunden er afskåret fra at fremsætte ændringsanmodninger.

### Omfattede ændringer

Ved Egentlige Ændringer skal i Kontrakten forstås de ændringer, der ikke er omfattet af de i punkt 3.2.1 nævnte Agile Ændringer.

Ved Egentlige Ændringer anses altid følgende former for ændringer:

* Ændring af de aftalte leveringstidspunkter for Den Agile Leverance.
* Øvrige kontraktuelle ændringer. Sådanne ændringer kan f.eks. vedrøre ændring i valg af Agil Metode, afprøvningsprocedurer, servicemål eller ændring i model for fastlæggelse af vederlag.

# Afprøvning

## Sprint Test

Hver enkelt Sprint afsluttes med en Sprint Test, hvor Leverandøren over for Kunden skal demonstrere, om de fastsatte acceptkriterier til de krav, herunder kvalitetskrav, som er omfattet af det pågældende Sprint, er opfyldt. En Sprint Test skal gennemføres, uanset om det ved afslutningen af det pågældende Sprint står klart, at ikke alle krav omfattet af Sprintet er færdiggjort eller ikke vil kunne opfylde de fastsatte acceptkriterier.

Sprint Test gennemføres i overensstemmelse med det i bilag 10 anførte og skal som minimum sikre, at de fastlagte acceptkriterier er opfyldt.

De dele af Sprintet, hvor Parterne er enige i, at de aftalte acceptkriterier er opfyldt, overgår til afprøvning i overensstemmelse med punkt 4.2 efter afslutning af det Agile Forløb

Hvis acceptkriterierne ikke er opfyldt for et eller flere krav i Sprint Backlog, indgår disse krav ikke i den videre afprøvning, men overføres på ny til Product Backlog og i planlægningen af de efterfølgende Sprints.

### Tidspunkt for gennemførelse

Tidspunktet for Sprint Test aftales mellem Parterne og gennemføres inden det fastlagte tidspunkt for Sprintets afslutning, jf. bilag 1.

## Afprøvning i en overtagelsesprøve

Efter afslutning af sidste Sprint, herunder som følge af Kundens beslutning om afslutning af det Agile Forløb, jf. punkt 2.2.3, foretages afprøvning ved overtagelsesprøve, jf. Kontraktens punkt 8.4, af de dele af Den Agile Leverance, der er godkendt ved en afsluttet Sprint Test.

Overtagelsesprøven skal være godkendt senest 20 Arbejdsdage efter afslutning af den sidste Sprint Test tilhørende Den Agile Leverance.

# Kundens udtrædelsesadgang

Kunden kan på et hvilket som helst tidspunkt i det Agile Forløb med et skriftligt varsel på mindst 20 Arbejdsdage ved opsigelse vælge helt eller delvist at udtræde af Den Agile Leverance.

Ved Kundens udtræden bortfalder begge Parters forpligtelser til videre opfyldelse af aftalen om Den Agile Leveance.

For udtræden betaler Kunden et forholdsmæssigt vederlag til Leverandøren svarende til det udførte arbejde i Den Agile Leverance.

Hvis Kunden vælger at udtræde af Kontrakten på et tidspunkt, hvor hele eller dele af den Agile Leverance er overgået til afprøvning, skal de pågældende dele af Den Agile Leverance i vederlagsmæssig sammenhæng anses for godkendt og overtaget af Kunden.

Ved betaling af vederlag til Leverandøren erhverver Kunden rettigheder til den Agile Leverance, således som denne foreligger på tidspunktet for Kundens udtræden af Kontrakten, efter retningslinjerne i Kontraktens punkt 22 og Bilag 15. Reglerne i Kontraktens punkt 19.2 om opgørelse ved ophævelse finder tilsvarende anvendelse.